Eelnõu 12.10.2023

Esitaja: volikogu

Ettekandja: volikogu esimees

Piret Rammul

****

**KANEPI VALLAVOLIKOGU**

**O T S U S**

Kanepi 12.10.2023 nr 1-3/…

**Valgjärve Rahvaraamatukogu tegevuse ümberkorraldamine**

**Valgjärve raamatukogu-külakeskuseks**

Lähtudes kohaliku omavalitsuse korralduse seaduse paragrahvi 22 lõike 1 punktist 34, § 35 lõikest 2, rahvaraamatukogu seaduse paragrahvi 12 lõikest 1, Kanepi Vallavolikogu 20.03.2018 määruse nr 16 „Kanepi valla põhimäärus“ § 27 lõikest 5, Kanepi Vallavolikogu 19.12.2019 määruse nr 20 „Valgjärve Rahvaraamatukogu põhimäärus“ § 17 lõikest 1 ja 2, tulenevalt eesmärgist tagada kohalikele elanikele paremad teenused ja kasutada otstarbekamalt valla rahalisi vahendeid, Kanepi Vallavolikogu **o t s u s t a b:**

1. Korraldada Kanepi vallavalitsuse hallatava asutuse Valgjärve Rahvaraamatukogu (registrikood 75011145) tegevus ümber Valgjärve raamatukogu-külakeskuseks alates 01. detsembrist 2023.

2. Valgjärve Rahvaraamatukogu ümberkorraldamisel lähevad Valgjärve Rahvaraamatukogu kõik õigused ning kohustused üle Valgjärve raamatukogu-külakeskusele.

3. Kanepi Vallavalitsusel viia läbi seadustes ettenähtud toimingud Valgjärve Rahvaraamatukogu õiguste ja kohustuste üle andmiseks Valgjärve raamatukogu-külakeskusele.

4. Otsus jõustub teatavakstegemisest.

5. Otsuse peale võib esitada Kanepi Vallavolikogule vaide haldusmenetluse seaduses sätestatud korras 30 päeva jooksul arvates otsusest teadasaamise päevast või päevast, millal oleks pidanud otsusest teada saama, või esitada kaebuse Tartu Halduskohtule halduskohtumenetluse seadustikus sätestatud tingimustel ja korras.

Piret Rammul

volikogu esimees

**ÕIEND**

Kanepi Vallavolikogu otsuse eelnõule

**Valgjärve Rahvaraamatukogu tegevuse ümberkorraldamine**

**Valgjärve raamatukogu-külakeskuseks**

Kohaliku omavalitsuse korralduse seaduse (KOKS) § 22 lõike 1 punkti 34 kohaselt kuulub volikogu ainupädevusse valla või linna ametiasutuse ja valla või linna ametiasutuse hallatava asutuse moodustamine, ümberkorraldamine ja tegevuse lõpetamine ning ametiasutuse põhimääruse kinnitamine. KOKS § lõike 2 kohaselt valla või linna ametiasutuse hallatava asutuse asutamise ja selle tegevuse lõpetamise otsustab volikogu. Hallatava asutuse põhimääruse, struktuuri ja koosseisu kinnitamine ning muutmine toimub volikogu poolt kehtestatud korras. Valla või linna ametiasutus ja ametiasutuse hallatav asutus registreeritakse riigi ja kohaliku omavalitsuse asutuste registris.

Rahvaraamatukogu seaduse § 12 lõigete 1 ja 2 kohaselt toimub rahvaraamatukogu ümberkorraldamine või tegevuse lõpetamine kohaliku omavalitsuse volikogu otsusel. Rahvaraamatukogu ümberkorraldamisest või tegevuse lõpetamisest teatab valla- või linnavalitsus Kultuuriministeeriumile vähemalt üks kuu enne kavandatavat tähtaega.

Käesoleva otsuse eelnõuga esitatakse ettepanek korraldada ümber Valgjärve Rahvaraamatukogu tegevus Valgjärve raamatukogu-külakeskuseks. Valgjärve külas, Järve tee 4, valmis valla investeeringuna uus hoone, kuhu on planeeritud raamatukogu ja kogukonna tegevuseks ruumid. Valla haldus- ja finantskoormuse vähendamiseks on otstarbekas ühe katuse all toimuvad tegevused viia ühtse korralduse ja juhtimise alla. Valgjärve külas ei ole seni kultuurkorraldust eraldi asutusena olnud, küll aga on asutusena tegutsev Valgjärve Rahvaraamatukogu. Valgjärve Rahvaraamatukogu struktuuris on 1,0 koormusega direktori töökoht. Raamatukogu ümberkorraldamisega raamatukogu-külakeskuseks, on jätkuvalt planeeritud struktuuri 1,0 koormusega direktori töökoht, kuid tööülesannetes vähendatakse raamatukogu töö koormust ning osakaalu ja lisanduvad ülesanded tegevuspiirkonna elanike kultuuri- ja vabaajategevusteks võimaluste loomiseks. Arvestades hoone ja selle territooriumi suurust, kaalub vallavalitsus struktuuris osakoormusega majahoidja koha loomist. Ümber korraldatud asutuse tegevus algab käesoleva aasta 01. detsembrist.

Eelnõu koostas

Katrin Slungin

vallasekretär